Odùduwà ni oríṣìíríṣìí ìtàn àtẹnudẹ́nu sọ pé ó jẹ́ Baba ńlá ìran Yorùbá. Òun tún ni gbòǹgbò kan pàtàkì tí ó so ilẹ̀ Yorùbá ró láti Ilé-Ilé-Ifẹ̀, títí dé ibikíbi tí wọ́n bá ti ń jẹ́ Ọba káàkiri ilẹ̀ Káàárọ̀-o-jíire pátá. Lára ìtàn tó fẹsẹ̀ Odùduwà múlẹ̀ gẹ́gẹ́ bí akọni ìgbà ìwáṣẹ̀ nílẹ̀ Yorùbá sọ wípé ó jẹ́ ọmọ Ọba láti ilẹ̀ Lárúbáwá tí wọ́n fògùn lé kúrò nílùú bàbá rẹ̀ nílẹ̀ Mẹ́kà tí ó wá di Saudi Arabia lónìí. Látàrí ogun yìí ló jẹ́ kí ó gbéra òun àti àwón ọmọlẹ́yìn rẹ̀ tí wọ́n sì fi tẹ̀dó sí ìwọ̀ Oòrùn ilẹ̀ Nàìjíríà títí dònìí. Títẹ̀dó rẹ̀ náà kìí ṣe pẹ̀lú ìrọwọ́-rọsẹ̀, bí kò ṣe ogun tó gbóná janjan .kí ó tó borí àwọn ẹ̀yà mẹ́tàlá kan tí ó bá ní Ifẹ̀ tí Ọbàtálẹ́ jẹ̀ adarí fún wọn, lẹ́yìn ó di olórí tán, ó sọ ìlú náà di Ìlú kan ṣoṣo tí ó wà ní abẹ́ ìṣàkóso Ọba kan ṣoṣo. Ó gba àwọn ìnagijẹ bí : Ọlòfin Àdìmúlà, Ọlòfin Ayé àti Olúfẹ̀.